**Eisteddfod yr Urdd Sir Gaerfyrddin 2023**

**325 - Barddoniaeth Bl.3 a 4 – ‘Mae’n ddrwg gen i’**

**Beirniad: Catrin Rowlands**

Braf gweld cant o gerddi yn swatio yn y Porth yn y gystadleuaeth hon. Mydr ac odl neu rigymau oedd cyfrwng llu o’r cerddi. Cafodd y mwyafrif gryn hwyl ar ddewis odlau a oedd yn sicrhau bod eu cerddi yn canu ac roedd y defnydd o rhythm yn gyson a gafaelgar. Cafwyd ambell gerdd benrhydd ac roedd rhain o safon da.

Tybiaf fod yma ambell fardd yn ysgrifennu o brofiad personol, eraill yn dychmygu troeon trwstan cartŵnaidd ac eraill yn poeni am faterion cyfoes megis yr amgylchedd a straeon cyfoes sydd yn hawlio penawdau’r newyddion. Darllenais am ambell ffrae, am ystafelloedd blêr, am helyntion ar ffermydd, ystafelloedd dosbarth ac ar gaeau chwarae led led Cymru. Cafwyd sawl ple am faddeuant wedi helynt! Cerddi rhestrol, storïol gydag ambell wers a welwyd yn bennaf a braf fyddai gweld ychydig mwy o ddelweddu drwy gynnwys ambell gymhariaeth neu gwestiwn i gyfoethogi’r darlun.

Daeth 10 cerdd i’r brig. Ymysg rhain roedd rhigymau byr a bachog SBORTI, HWYADEN HAPUS a MESSI. Haedda DROP SHOT ei enwi hefyd am gerdd ysgafn sy’n ymddiheuro am am y pethau bach bob dydd sy’n gallu bod yn dân ar groen. Defnyddia BLODWEN Y FUWCH dafodiaith a chyffelybiaethau gafaelgar wrth rannu ei phrofiadau. ‘Fflamiau orengoch yn crafu’r coed fel crafangau teigrod’ yw un o ddarluniau trawiadol LILI’R WYDDFA wrth iddi ystyried sut yr ydym ni’n niweidio’r blaned a’n hannog i ddilyn arweiniad ‘Greta yn trio ei gorau’. Yr amgylchedd oedd dewis testun EMILY hefyd a lluniodd gerdd benrhydd drawiadol drwy ddefnydd o ailadrodd, rhestru a chyferbynnu wrth ddatblygu’r gerdd.

Taflu’r bai ar ‘gorrach bach drwg’ sy’n byw yn ei ymennydd wnaeth DERI Y DEINASOR wedi iddo restru helbulon di-ri a dewis odlau yn ofalus. Cerdd ysgafn, chwareus gafwyd gan CLECS a’r defnydd o iaith lafar wrth ‘ollwng llond jwg o la’th’ a ‘strwa blodau gorau Tadcu’ yn hyfryd. Cerdd bersonol i’w mam sydd gan MADAM MESSI. Ymddiheura am lu o helyntion bach a mawr, rhai cyffredin a rhai annisgwyl fyddai’n arwain at ambell ‘mae’n ddrwg gen i...’.

Ymddiheuriadau lu am na allwn wobrwyo sawl ‘mae’n ddrwg gen i’, ond dyma’r tri sydd yn cyrraedd y brig:

1af – MADAM MESSI

2il - CLECS

3ydd – DERI Y DEINASOR